b"\n_START_ARTICLE_\nTED\n_START_PARAGRAPH_\nTED (nimi tuleb ingliskeelsetest s\xc3\xb5nadest Technology, Entertainment, Design 'tehnoloogia, meelelahutus, disain') h\xc3\xb5lmab tervet hulka \xc3\xbclemaailmselt toimuvaid konverentse, mis kuuluvad mittetulundusorganisatsioonile Sapling Foundation. Selle sihtasutuse rajas ettev\xc3\xb5tja Chris Anderson. TED toimus esmakordselt 1984. aastal ja see oli m\xc3\xb5eldud \xc3\xbchekordse \xc3\xbcritusena. Iga-aastased konverentsid said alguse 1990. aastal Montereys, Californias. TED-i esialgne r\xc3\xb5huasetus oli tehnoloogial ja disainil._NEWLINE_TED-i peakonverents toimub alates 2014. aastast Vancouveris. Varem peeti seda igal aastal Long Beachil. \xc3\x9crituse niinimetatud satelliitkonverents TEDActive toimub Whistleris (enne 2014. aastat Palm Springsis). TED-i \xc3\xbcritused toimuvad lisaks P\xc3\xb5hja-Ameerikale ka Euroopas ja Aasias. Laienemise k\xc3\xa4igus algatati 2005. aastal TEDGlobal ja hakati v\xc3\xa4lja andma TED-i auhinda._NEWLINE_TED-il k\xc3\xa4sitletakse v\xc3\xa4ga erinevaid teemasid, mis on seotud nii teaduse kui ka kultuuriga. Sageli teevad esinejad seda m\xc3\xb5ne (isikliku) loo jutustamise kaudu. Igal esinejal on aega 18 minutit, selle ajaga peab ta esitama oma m\xc3\xb5tteid v\xc3\xb5imalikult uuenduslikul ja k\xc3\xb6itval moel._NEWLINE_TED-il on esinenud Bill Clinton, Jane Goodall, Malcolm Gladwell, Al Gore, Gordon Brown, Richard Dawkins, Bill Gates, Google rajajad Larry Page ja Sergei Brin ning paljud Nobeli auhinna v\xc3\xb5itjad._NEWLINE_Alates 2013. aasta maist on \xc3\xbcle 1500 konverentsiettekande internetis k\xc3\xb5igile vaadatavad. Kui 2009. aasta jaanuariks oli TED-i videoid vaadatud 50 miljonit korda, siis 2011. aasta juunis \xc3\xbcletas vaatamiste arv 500 miljonit ja 13. novembril 2012 kerkis see arv \xc3\xbcle miljardi._NEWLINE_Alates 2009. aastast lubab Sapling Foundation korraldada TED konverentside sarnaselt TEDx konverentse, mis on kohalike inimeste algatatud ja TED-i konverentsist t\xc3\xa4iesti eraldiseisvad. 2012. aasta seisuga oli TEDx-i konverentse toimunud 1200 linnas, mis asuvad enam kui 130 riigis. Eestis toimuvad regulaarselt TEDxTallinn ja TEDxTartu."